Dokter verkrag pasiënt glo in hospitaalGwen Ramokgopa, LUR vir gesondheid (Foto: Brenda Masilela, ANA) Gwen Ramokgopa, LUR vir gesondheid in Gauteng, het Dinsdag met skok en afgryse gereageer op bewerings dat ŉ pasiënt deur ŉ sessie-dokter by die Dr. Yusuf Dadoo-hospitaal in Krugersdorp aan die Wesrand verkrag is. Ramokgopa het gesê die beweerde verkragting het glo Maandag plaasgevind. “Ek is hartseer oor die aantygings en dit is vir my moeilik om te begryp hoe ŉ professionele persoon wat vertrou word met die versorging van ons kwesbare pasiënte so ŉ verskriklike daad kan pleeg,” het Ramokgopa gesê. “Hoewel ons die polisie toelaat om hulle werk te doen moet ons ŉ sterk boodskap uitstuur na ons werknemers en die breër gemeenskap dat seksuele aanrandings menseregteskending is wat ten sterkste veroordeel word en oortreders moet die volle mag van die reg in die gesig staar.” Ramokgopa het gesê die voorval word in ŉ ernstige lig beskou en sedert die aantygings aan die lig gekom het, het die departement die dienste van die beweerde oortreder met onmiddellike effek beëindig. “Hierdie voorval moes in die eerste plek nie plaasgevind het nie aangesien dokters opgelei word om om te gee en ons pasiënte te versorg en hulle nie op enige manier te mishandel nie. Die beweerde dokter sal ook by die Raad van Gesondheidsberoepe van Suid-Afrika (RGSA) aangegee word vir sy beweerde oortredings.” Die slagoffer is na die Leratong-hospitaal se krisissentrum verwys vir ŉ kliniese ondersoek, traumaberading en die insameling van bewyse. Jack Bloom, die DA se woordvoerder vir gesondheid in Gauteng, het intussen gesê hy is gewalg deur die beweerde verkragting van ŉ pasiënt deur ŉ dokter. Bloom het gesê ŉ volledige ondersoek is nodig om te bepaal hoe so ŉ verskriklike daad by ŉ staatshospitaal kon plaasvind. “Ek loof die besluit van die gesondheidsdepartement wat vinnig gereageer het en die dokter se dienste beëindig het sodat hy geen ander pasiënt in gevaar stel nie. Die polisie moet hom spoedig in hegtenis neem om te verseker dat die saak so gou moontlik in ŉ hof aangehoor word.”